पाएं अपने शहर की ताज़ा ख़बरें और फ्री ई-पेपरडाउनलोड करें
कोरोनाकाल में जहां कोई शादियां टाल रहा है तो कोई प्रोटोकॉल के तहत 20 लोगों को बुलाकर घर-घर में शादी सिंपल तरीके से निपटा रहा है। गांव नीमन के धाकड़ परिवार ने अनोखी मिसाल पेश की। दो बेटों की शादी में पूरे गांव को न्याेता देकर प्रीतिभोज पर बुलाया। समाज के 200 से 250 लोग भी कोरोना संक्रमण व लॉकडाउन को ताक पर रखकर शादी की खुशी में दाल-बाफले खाने पहुंच गए। आखिर में मुखिया सहित 18 नामजद व 30-35 लोगों के खिलाफ एफआईआर दर्ज की गई।
दूसरी लहर खतरनाक साबित हो रही है। कई गांव इसकी चपेट में आना शुरू हो गए हैं। गांव नीमन निवासी जगदीश पिता राधेश्याम धाकड़ के दो बेटों की शादी थी। एक की बारात चापानेर जाना थी और दूसरे की केरवासा। फेरों से पहले ही धाकड़ ने समाज बंधुओं को प्रीतिभोज का निमंत्रण दिया। इसमें 200 लोग एक समय में खाना खाने पहुंच गए।
इधर हलका पटवारी दीपदर्शी बोस ने मौके पर पहुंचकर पंचनामा बनाकर प्रतिवेदन सरसी पुलिस को सौंपा। सरसी चौकी प्रभारी दिनेश राठौर ने बताया कि पटवारी के प्रतिवेदन के आधार पर 18 नामजद व 25 से 35 अन्य व्यक्तियों के खिलाफ आदेश का उल्लंघन करने के मामले में धारा 188, 269, 270 व 34 में प्रकरण दर्ज किया है।
दूल्हों के पिता समेत 18 पर केस
पुलिस ने पहली एफआईआर दूल्हों के पिता जगदीश धाकड़ के खिलाफ की। उनके अलावा वहां मौजूद समाज के भंवर धाकड़, बसंतीलाल धाकड़, सीताराम धाकड़, रणछोड़ धाकड़, घनश्याम धाकड़, नानालाल धाकड़, प्रकाश धाकड़, रामकिशन धाकड़, गोपाल धाकड़, महेश धाकड़, नंदकिशोर धाकड़, राजेश धाकड़, मदन धाकड़, भुवान धाकड़, मोहन धाकड़, बालाराम धाकड़, शांतिलाल धाकड़, दिनेश धाकड़ के खिलाफ नामजद प्रकरण दर्ज किए हैं।
बस भरकर ले जा रहे थे मामेरा, रिश्तेदारों को वापस लौटाया
आलोट. वर-वधू पक्ष मिलाकर 20 लोगों की उपस्थिति में शादी करने की छूट है। यहां तो मामेरा ही बस भरकर लोग जा रहे हैं। रविवार रात को महिदपुर तहसील के गांव झारड़ा से भांजी के लिए मामेरा लेकर रिश्तेदार सेठिया बस से बरखेड़ा क्षेत्र के गांव रलायता जा रहे थे। कारगिल चौराहे के पास एसडीएम राजेशकुमार शुक्ला व थाना प्रभारी दीपक शेजवार ने बस को रोका और जब्त की।
बस में मायरे की सवारी भरकर लॉकडाउन व धारा 144 का उल्लंघन करने के मामले में बस चालक राधेश्याम माली निवासी महिदपुर सिटी के खिलाफ केस दर्ज किया। वहीं बस से मामेरा लेकर जा रहे रिश्तेदारों को उतारा व गांव झारड़ा लौटाया। 29 अप्रैल को पुलिस ने रामसिंह दरबार प्रांगण में हुए शादी समारोह में 80-90 लोगों को इकट्ठा करने पर दूल्हे व दुल्हन के पिता पर एफआईआर दर्ज की थी। इधर ताल में भी कुछ दिन पहले वनोरी निकालने पर एक दूल्हे पर केस हुआ था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn